Bojxona qo'mitasi “O'zbektelekom”dan 1,2 mlrd so'mlik VPN xizmatlarini sotib oldi

Davlat xaridlari maxsus axborot portalida 12 aprel kuni Davlat bojxona qo'mitasi tomonidan 1 milliard 213 million so'mlik shartnoma e'lon qilindi. Unga ko'ra, qo'mita “O'zbektelekom” aktsiyadorlik kompaniyasidan VPN xizmatlarini sotib olgan.
Ushbu hujjat 2022 yil 20 yanvardagi SPI0-1456/VPN-son Abonent shartnomasiga qo'shimcha kelishuv shartnomasi bo'lib, VPN xizmatlarini ko'rsatish kerak bo'lgan 52 ta hududda ko'rsatilgan 117 ta xizmat bo'yicha ma'lumot berilgan.
“Bugun.uz” Bojxona qo'mitasi bilan bog'lanib, davlat tashkilotiga bu miqdordagi VPN xizmati nima sababdan kerak bo'lgani bilan qiziqdi. Qayd etilishicha, bojxona postlarida mavjud minglab videokuzatuv kameralari hamda 20 dan ziyod inspektsion majmualar mavjud va ularning faoliyatini muvofiqlashtirish uchun yagona tizim talab etiladi.
“Bojxona organlarida 130 dan ortiq ob'ekt bor. Soha faoliyatiga 60 dan ortiq axborot tizimlari joriy qilingan, 30 dan ortiq interaktiv xizmatlar yo'lga qo'yilgan. 20 ta davlat idorasi bilan hamda o'nlab davlatlarning bojxona idoralari bilan o'zaro axborot almashinuvlari amalga oshiriladi.
Hozirda chegara bojxona postlarida 2 mingdan ziyod videokuzatuv kameralari, 20 dan ziyod inspektsion ko'rik majmualari mavjud. Ularning o'zaro integratsiyalashuvi hamda markazdan turib faoliyatini muvofiqlashtirish yagona tizim orqali amalga oshiriladi.
Tizim faoliyati esa bevosita aloqa kanallari orqali amalga oshirilishini inobatga olsak, raqamlashtirish kengaygan sayin aloqa kanallarining tezligi va sifatini oshirishga zarurat tug'iladi”, — deya holatni izohladi qo'mita axborot xizmati vakili Husan Tangriev.
Uning so'zlariga ko'ra, agar axborot tizimlari faoliyatida va elektron xizmatlarni ko'rsatishda axborot uzatish tezligi sust bo'lsa, bu tashqi iqtisodiy faoliyat ishtirokchilarining haqli e'tirozlariga sabab bo'ladi.
Qayd etilishicha, shu sababdan Bojxona qo'mitasi “O'zbektelekom” kompaniyasi bilan hamkorlikda ilk marotaba bojxona organlaridagi mavjud aloqa kanallarida axborot uzatishning tezligini oshirishga qaratilgan shartnomani imzolagan. Shartnomaga ko'ra, aloqa operatori bir yil davomida bojxona organlariga himoyalangan aloqa kanalini taqdim qiladi.